Baibars

Kehidupan awal

Baginda telah lahir di Crimea, Baibars merupakan seorang Kipchak Turki. Dikatakan bahawa baginda telah ditawan oleh Mongol di padang rumput Kipchak dan dijual sebagai hamba di Syria.
Tuan Baibars yang pertama, seorang emir (putera) dari Hama, telah mensyaki Baibars kerana penampilan luar biasa baginda (baginda seorang berkulit gelap, sangat tinggi dan memiliki katarak pada salah satu mata birunya). Baibars kemudian dengan pantas dijual kepada seorang pegawai Mamluk dan dihantar ke Mesir, di mana baginda menjadi pengawal kepada pemerintah Ayyubid, As-Salih Ayyub.

Mendaki kuasa

Baibars merupakan seorang komander Mamluk pada sekitar tahun 1250, apabila baginda mengalahkan Louis IX dari Perancis semasa Perang Salib Ketujuh. Baginda masih merupakan seorang komander di bawah pemerintahan Sultan Qutuz di Pertempuran Ain Jalut pada tahun 1260 apabila baginda telah mengalahkan Mongol dengan teruk. Selepas tamat peperangan, Sultan Qutuz telah dibunuh semasa dalam satu ekspedisi memburu. Terdapat dakwaan mengatakan Baibars telah terlibat di dalam pembunuhan ini kerana baginda dijangka akan dianugerahkan jawatan sebagai gabenor bagi Aleppo di atas kejayaan peperangan baginda; akan tetapi Qutuz, yang gusar dengan cita-cita Baibars, menolak untuk memberi kedudukan seperti itu dan oleh itu telah mengecewakannya. Baibars kemudian menggantikan Qutuz sebagai Sultan Mesir.

Sebagai Sultan Mesir dan Syria

Baginda meneruskan apa yang dikatakan sebagai pergelutan berpanjangan dalam menentang negeri salibi di Syria, bermula dengan Principality of Antioch, yang mana telah menjadi sebuah negeri naungan Mongol, dan telah terlibat di dalam serangan ke atas kawasan-kawasan Islam di Damsyik dan Syria.
Pada tahun 1263, Baibars menyerang Acre, ibu kota bagi bekas Kerajaan Jerusalem, tetapi tidak berjaya menawannya. Meskipun begitu, baginda mengalahkan tentera salib di dalam pertempuran-pertempuran lain (Arsuf, Athlith, Haifa, Safad, Jaffa, Ashkalon, Caesarea).
Pada tahun 1266 Baibars menakluk negara Kristian Cilician Armenia, yang mana di bawah pemerintahan Raja Hethum I, yang telah tunduk kepada Empayar Mongol. Ini memisahkan Antioch dan Tripoli, yang pada masa itu diketuai oleh abang ipar Hetum, Putera Bohemond VI. Pada tahun 1268, Baibars telah mengepung Antioch, dan menawan kota ini pada 18 Mei. Baibars yang telah berjanji untuk tidak mengapa-apakan penduduk kota, kemudian melanggar janjinya dan telah memusnahkan kotanya, membunuh dan menghambakan para penduduk selepas mereka menyerah diri. Pemerintah Antioch, Putera Bohemund VI dari Antioch, kehilangan kesemua wilayahnya kecuali County of Tripoli. Disebabkan Putera Bohemund tidak berada di Antioch semasa serangan ini, Baibars telah menulis surat kepadanya dan memperincikan kaedah-kaedah penyeksaan dan keganasan yang dilakukan ke atas penduduk Antioch, dan mengakhiri surat dengan berkata, "Sekiranya kamu berada di sana untuk menyaksikannya, kamu akan berharap bahawa kamu tidak akan dilahirkan."
Baibars kemudian mengalih perhatian ke Tripoli, tetapi kemudian menghentikan pengepungannya selepas satu gencatan senjata ditandatangani pada Mei 1271. Kejatuhan Antioch telah membawa Perang Salib Kesembilan yang singkat, dengan diketuai oleh Edward I dari England, yang tiba di Acre pada Mei 1271 dan cuba untuk bersekutu dengan Mongol untuk menentang Baibars. Baibars kemudian mengistiharkan perjanjian damai dengan Tripoli, dan juga bersetuju berdamai dengan Edward (yang tidak pernah berjaya menawan sebarang wilayah daripada Baibars). Berdasarkan beberapa laporan, Baibars telah cuba untuk membunuh Edward dengan racun, akan tetapi Edward berjaya melepaskan diri dan kembali ke England pada tahun 1272.
Pada tahun 1277, Baibars telah menyerang Kesultanan Seljuk Rûm, yang mana kemudian dikuasai berjaya dikuasai oleh Mongol. Baginda mengalahkan tentera Mongol di Pertempuran Elbistan, menawan kota Kayseri, tetapi tidak berjaya mempertahankan sebarang wilayah taklukan baginda di Anatolia. Baginda kemudian telah berundur kembali ke Syria.

Keluarga

Baibars telah berkahwin dengan beberapa wanita dan memiliki tujuh orang anak perempuan dan tiga anak lelaki. Dua anak lelaki beliau, al-Said Barakah dan Solamish, kemudian menjadi sultan.

Kematian

Baibars meninggal dunia di Damsyik pada 1 Jun, 1277. Kematian baginda menjadi tajuk beberapa spekulasi akedemik. Banyak sumber-sumber bersetuju bahawa beliau meninggal dunia disebabkan oleh meminum racun kumis yang asalnya ditujukan kepada orang lain. Beberapa sumber mengagak bahawa Baibars mungkin telah menyediakan racun sendiri: setelah diberi amaran oleh ahli astronomi bahawa gerhana bulan yang akan datang menandakan kematian raja yang berkuasa, baginda mungkin ingin meracun seorang putera raja lain bagi mengelakan kematian baginda sendiri, dan secara tidak sengaja telah meminum racunnya sendiri. Beberapa sumber lain berpendapat baginda telah mangkat disebabkan kecederaan semasa kempen ketenteraan, atau disebabkan oleh penyakit. Baginda telah dimakamkan di Perpustakaan Az-Zahiriyah di Damsyik.

Warisan

Baibars merupakan seorang pemerintah yang popular di Dunia Islam, yang mana berjaya mengalahkan tentera salib di dalam tiga peperangan salib, dan Mongol dalam Pertempuran Ain Jalut yang mana para sarjana berpendapat merupakan satu makro-sejarah yang besar dan penting. Bagi menyokong kempen ketenteraannya, Baibars telah mentauliahkan senjata, kapal perang dan kapal kargo. Kempen ketenteraan baginda merebak sehingga ke Libya dan Nubia. Baginda juga memiliki para penasihat cekap yang menaruh minat di dalam membina pelbagai projek infrastruktur, seperti sistem menghantar pesanan daripada Kaherah ke Damsyik dalam masa empat hari. Baginda juga membina jambatan, tali air dan terusan kapal, memperbaiki pelabuhan dan membina masjid.
Memoir baginda direkodkan dalam Sirat al-Zahir Baibars ("Life of al-Zahir Baibars"), sebuah cerita khayalan Arab popular yang mencatatkan pencapaian dan pertempuran baginda.
Al-Madrassa al-Zahiriyya adalah sebuah sekolah yang dibina bersebelahan dengan makamnya di Damsyik. Perpustakaan Az-Zahiriyah, kaya dengan simpanan pelbagai manuskrip di dalam pelbagai cabang pengetahuan sehingga hari ini.